Liévin

**Liévin** on vald Põhja-Prantsusmaal Pas-de-Calais' departemangus.

## Ülevaade

Liévini linn on vana kaevanduspiirkond Pas-de-Calais's. Lensi kõrval on see linn tagasihoidliku suurusega, kuid seal on mitu lasteaeda, kooli, kolledžit, ülikool, ujula, linnaraamatukogu, kultuuri- ja sotsiaalkeskus (CCS), haigla, kaetud staadion, mitu aeda ja parki, kaks kino, kaks kalmistut, katoliku kirik, ostukeskus, riiklik politseijaoskond, tuletõrjejaoskond, terviklik kogukondadevaheline transpordisüsteem (Tadao), piirkondlikud ajalehed, näiteks  L'Avenir de l'Artois ('Artois' tulevik'), La Voix du Nord ('põhja hääl') ja Nord Éclair ('põhjavälk').


Liévin - Église Saint-Amé des mines de Lens (09).JPG|Lensi kaevanduste Saint-Amé kirik Liévinis
62510-Liévin-Sols.png


## Haldus

Liévin on kahe kantoni asukoht. See kuulub *[[Communauté d'agglomération de Lens – Liévin]]* koosseisu, mis koosneb 36 vallast, kus elab kokku 250 000 elanikku.

## Ajalugu
### Esiajalugu ja keskaeg

Liévini ajalugu algab iidsetest aegadest. Riaumonti (Liévini kõrgeim punkt) jalamil on rikkalik arheoloogiline ala. Sealt on leitud neoliitikumi ja gallo-rooma perioodide jälgi ning 752 hauda kinnitavad, et Liévin oli kunagi Merovingide matmispaik.

1414. aastal oli Liévinis vaevalt 150 elanikku. Sel ajal oli see küla, mis tegeles peamiselt põllumajandusega. Rahvaarv kasvas stabiilselt kuni Esimese maailmasõjani.

* 600 elanikku 1759. aastal
* 900 elanikku 1789. aastal
* 1223 elanikku 1820. aastal

### Tööstusrevolutsioon

Kivisüsi avastati Lensi lähistel 1849. aastal ja Liévini lähedal 1857. aastal. See tõi kaasa suure tootlikkuse, jõukuse ja rahvastiku kasvu aja. Liévini rahvaarv oli 1914. aastal 25 698.

1858. aastast alates avas Lensi kaevanduskompanii linnas kaevanduse nr. 3 - 3 bis, Aix' kaevanduskompanii avas oma Aix' kaevanduse, millest sai kümme aastat hiljem Liévini kaevandus nr. 2, ning Liévini kaevanduskompanii avas kaevanduse nr. 1 bis - 1 ter. Teisesed kaevandused avati hiljem. 1899. aastast alates avas Lensi kaevanduskompanii kaevanduse nr. 5 - 5 bis. 20. sajandil avas Lensi kaevanduskompanii ventilatsioonišahtid nr. 9 bis, 11 bis ja 16 bis. Viimased šahtid täideti tagasi 1979. aastal, rajatised lammutati, välja arvatud šahtide 1 bis ja 3 bis pearaamid.

### Esimene maailmasõda

Esimene maailmasõda lõpetas jõhkralt Liévini laienemise. Linn oli varemeis, kirikud ja lossid purustatud. Inimkaotusi oli 400 tsiviilisikut ja 600 sõjaväelast ning Loosi lahingu ajal, mis toimus mitte kaugel põhja pool, toimusid tõsised taplused. Liévini linnale annetati 1920. aastal *[[Croix de guerre 1914–1918|Croix de Guerre]]*.

Pärast sõda oli vaja kõik uuesti üles ehitada. Mõne aasta pärast oli Liévin taas aktiivne linn ja kaevandamine algas uuesti. 1936. aastal pühendati lähedalasuv (5,6 km) Kanada riiklik Vimy memoriaal Vimy seljandiku lahingule (Arrasi lahingu osa) ja Esimeses maailmasõjas hukkunud Kanada sõduritele; see on ka kahe Esimese maailmasõja Kanada kalmistu koht.

### Teine maailmasõda

Teine maailmasõda peatas taas linna arengu. 1940. aastal Liévin evakueeriti ja sakslased okupeerisid linna. Vastupanu korraldati eelkõige ajalehe *Voix du Nord* abiga, mis on tänapäeval Nord-Pas-de-Calais' peamine päevaleht. Selles sõjas langes 220 tsiviilelanikku ja 225 sõjaväelast. Liévini vabastas 2. septembril 1944 Briti 8. armee.

Pärast sõda hakkas kaevandamine uuesti pihta; söekaevandamine oli Prantsusmaa majanduse ülesehitamiseks ülioluline. Ilmnes silikoos, mis tapnuks palju kaevureid.

### Kivisöe kaevandamise lõpp

Lisaks silikoosile olid kaevurid igapäevases ohus, et võivad kaduda kaevandusõnnetustes. Söekaevandamise perioodil toimus viis suurt kaevandusõnnetust:

* 28. november 1861, kaevandus nr. 1, 2 hukkunut
* 13. august 1882, kaevandus nr. 3, 8 hukkunut
* 14. jaanuar 1885, kaevandus nr. 1, 28 hukkunut
* 28. jaanuar 1907, kaevandus nr. 3, 3 hukkunut
* 16. märts 1957, kaevandus nr. 3, 10 hukkunut
* 27. detsember 1974, Saint-Amé kaevandus, 42 hukkunut

Lisaks algas mäetööstuses majanduslangus ja koos sellega ka Liévinis. Aastatel 1960–1970 suleti 67 šahtist 60. Pärast tragöödiat Saint-Amé šahtis nr. 3 suleti viimane söekaevandusšaht 1974. aastal. Liévin ei tooda enam sütt ja on avanud uue peatüki.

2014. aastal mälestas Prantsusmaa peaminister Manuel Valls Saint-Amé tragöödia 40. aastapäeva.

### Liévin ilma kivisöeta ja 21. sajandi algus

Liévin sai palju kannatada, kui söekaevandamisest loobuti, kuna see sõltus peamiselt kaevandustest. Linn läks üle muudele tööstusharudele. Kuigi sellel ei pruugi olla samasugune majanduslik dünaamilisus kui varasemal ajastul, on äri- ja tööstuspiirkonnad paljudele töökohtade allikaks ning 33 430 elanikuga linn on endiselt suhteliselt jõukas.

Suur Louvre'i hoidla asub Liévinis. Seal on umbes 250 000 eset.

2. veebruaril 2022 käis Prantsusmaa president Emmanuel Macron Liévinis Saint-Amé mälestuskivi juures. Ta asetas koos noorte vallavolikogu liikmete, linnapea Laurent Duporge'i ja tema valijatega lillepärja austusavalduseks 42 kaevurile, kes hukkusid 27. detsembril 1974 Euroopa suurimas sõjajärgses kaevandusõnnetuses: enne teda olid seda kohta külastanud peaministrid Jacques Chirac, Manuel Valls ja president François Mitterrand. Seejärel osales ta kohalike poliitikutega töökohtumisel, mis puudutas eelkõige kaevandusmajade renoveerimist ja territooriumi taaselustamist. Päeva lõpus külastas ta Louvre-Lensi muuseumi, kus õpilased esitlesid kuulsat Vana-Egiptuse kunstiteost "Istuv kirjutaja".

### Lefebvre'i perekond ja Titanicu uppumine

2017. aastal leiti Kanadas New Brunswicki provintsis Fundy lahes Hopewell Rocksi rannalt prantsuse keeles kirjutatud pudelisse suletud kiri. Väidetavalt oli selle kirjutanud Mathilde Lefebvre, 12-aastane Titanicu reisija, kes reisis koos oma ema, vendade ja õdedega. Sõnum ütleb "Ma viskan selle pudeli merre keset Atlandi ookeani. Peame mõne päeva pärast New Yorki jõudma. Kui keegi selle leiab, andke teada Lefebvre'i perekonnale Liévinis".

2022. aasta märtsis väitis kirja hoolikalt uurinud psühhomootriaspetsialist Coraline Hausenblas 51-leheküljelises aruandes, et dokument on "võlts, kuni selle tõesust ei saa tõestada". Isegi kui kiri on võlts, heidab see valgust selle perekonna ajaloole. 2002. aastal ehitas Liévini linn laevahuku ajal hukkunud viie pereliikme mälestuskivi. 1911. aastal otsustas Mathilde isa, 40-aastane söekaevur Franck Lefebvre, asuda elama USA-sse tänu sõbrale, kes samuti soovis Prantsusmaalt lahkuda ja kes talle reisi pakkus. Franck saabus USA-sse 1911. aasta märtsis koos ühe oma 1901. aastal sündinud poja Anselme'iga ja asus elama Iowasse, kus töötas Lodwicki kaevandustes. Ühe aasta jooksul säästis ta raha ja saatis selle Liévinisse, et pere saaks temaga ühineda. 1912. aasta aprillis lahkusid tema abikaasa Marie Lefebvre (sündinud Daumont 1872–1912) ning nende neli last, 12-aastane Mathilde (1899–1912), 8-aastane Jeanne (1903–1912), 5-aastane Henri (1906–1912) ja 3-aastane Ida (1908–1912) Liévinist, et tema juurde sõita. Kolmapäeval, 10. aprillil 1912 läksid nad Southamptonis Titanicu pardale kolmandas klassis. Viis pereliiget hukkusid laevahuku käigus ja nende surnukehasid ei leitudki. USA-s, kui Franck neid otsis, mõistab Ameerika administratsioon, et ta sisenes territooriumile ebaseaduslikult ja ta saadeti välja. Seejärel naasis ta Liévinisse, kus töötas taas söekaevurina ja suri 1948. aastal Haillicourtis.

### Liévini linnapead alates Prantasuse revolutsioonist

* 1790–1810, Procope-Alexandre-Joseph de Ligne
* 1810–1819, Pierre Caron
* 1820–1822, Jacques Delaby
* 1822–1825, Pierre Caron
* 1825–1856, Henri-Antoine de Ligne
* 1856–1871, Nicolas Antoine Delaby
* 1871–1878, Alexandre-Procope Comte Jonglez de Ligne
* 1879–1892, Louis Schmidt
* 1892, Félix Pamart
* 1893–1905, Edouard Defernez
* 1905–1912, Arthur Lamendin
* 1912–1913, Pierre Leroy
* 1914, François Pouvier
* 1914–1919 : (evakuatsioon)
* 1919–1925, Léon Degreaux
* 1925–1929, Jules Bédart
* 1930–1935, Silas Goulet
* 1936–1939, Henri-Joseph Thiébaut
* 1939–1944, Louis Thobois
* 1944–1945, Henri Bertin
* 1945–1947, Florimond Lemaire
* 1947–1952, Eugène Gossart
* 1952–1981, Henri Darras
* 1981–2013, Jean-Pierre Kucheida
* 2013–, Laurent Duporge

## Tuntud inimesi

* Georges Carpentier (poksija)
* Robert Enrico (filmirežissöör)
* Arnold Sowinski (jalgpallur)
* Mounir Chouiar (jalgpallur)

## Sõpruslinnad

* Hohenlimburg, Saksamaa
* Pasvalys, Leedu
* Bruck an der Mur, Austria
* La Valette-du-Var, Prantsusmaa
* Roccastrada, Itaalia
* Rybnik, Poola

## Viited